RESOLUCIÓN do 23 de febreiro de 2007, da División de Recursos Humanos e Desenvolvemento Profesional, pola que se regulan os permisos e indemnizacións por razón de servizo derivados do proceso electoral para órganos de representación de persoal ao servizo das institucións sanitarias do Servizo Galego de Saúde.
SERVIZO GALEGO DE SAÚDE — III. OUTRAS DISPOSICIÓNS — 01/03/2007

Ante o proceso de eleccións sindicais para representantes da xunta de persoal e membros de comités
de empresa e delegados de persoal das institucións sanitarias do Servizo Galego de Saúde que terá lugar neste ano, cómpre establecer o sistema de permisos aos membros das candidaturas, compoñentes das mesas electorais, representantes da Administración nelas, interventores, apoderados das candidaturas e aos electores das devanditas institucións sanitarias.
Xa que logo, esta división, en uso das competencias previstas no Decreto 46/2006, do 23 de febreiro (DOG nº 56, do 21 de marzo) polo que se establece a estrutura orgánica do Servizo Galego de Saúde, e na Orde do 8 de maio de 2006 (DOG nº 99, do 25 de maio) sobre delegación de competencias en órganos centrais e periféricos do organismo,
RESOLVE:
Primeiro.-Obxecto e ámbito de aplicación.
Esta resolución ten por obxecto establecer os permisos necesarios para executar o proceso de eleccións sindicais de representantes da xunta de persoal, membros de comités de empresa e delegados de persoas das institucións sanitarias de Servizo Galego de Saúde, que terá lugar nos meses de marzo e abril deste ano, para os membros das candidaturas, compoñentes das mesas electorais, representantes da Administración nelas, interventores, apoderados das candidaturas e aos electores das devanditas institucións sanitarias. Así tamén se regula o réxime de indemnizacións por razóns de servizo para este persoal.
Segundo.-Reunións previas.
Os compoñentes das mesas electorais e representantes da Administración desfrutarán de permisos polo tempo indispensable para asistir ás xuntanzas da mesa electoral, incluídos os desprazamentos fóra da súa residencia oficial. Os ditos desprazamentos, debidamente xustificados, darán lugar a percibir as axudas de custos e gastos de viaxe previstos no Decreto 144/2001, do 7 de xuño (DOG nº 122, do 25 de xuño) sobre indemnizacións por razón do servizo ao persoal con destino na Administración autonómica de Galicia.
Terceiro.-Permisos mesas electorais.
Os membros das mesas, titulares ou suplentes, representantes da Administración, interventores ou apoderados, disporán dun permiso retribuído de xornada completa no día da votación, así como a xornada inmediatamente posterior, sempre que exercesen o seu cargo como membros das mesas. Así mesmo, os membros das mesas, incluídos os que figuran como primeiros suplentes, disporán da licenza retribuída correspondente á garda, quenda, atención continuada ou ben prolongación de xornada que inclúa nece
sariamente a noite inmediatamente anterior á data de votación, sempre que posteriormente se confirme a súa asistencia ao acto de constitución da mesa no día de votación, aínda que finalmente non forme parte da mesa por figurar o titular.
Os primeiros suplentes que comparezan ao acto de constitución citado e non exercesen o cargo serán compensados co tempo de desprazamento e comparecencia, cunha hora na inmediata quenda que lle corresponda traballar, de coincidir a mesa co centro de traballo. De non ser así, serán compensados ademáis co tempo que razoablemente se calcule como de desprazamento.
Cuarto.-Permiso especial para mesa coordinadora.
Os membros das mesas coordinadoras, titulares ou suplentes, de exerceren o seu cargo, disporán de permiso durante os dous días inmediatamente posteriores á data da votación.
Quinto.-Permiso electores.
O persoal que presta servizos nas institucións sanitarias xestionadas polo Servizo Galego de Saúde que teña a condición de elector disporá, en función do lugar da mesa electoral en que exercerá o seu dereito de voto, dos permisos seguintes:
1. De atoparse a mesa electoral no mesmo centro de traballo onde presta os seus servizos, do tempo imprescindible para depositar o seu voto.
2. Cando a mesa electoral estea situada en diferente centro de traballo do que se atopa prestando os seus servizos o elector, pero na mesma localidade, ata un máximo de dúas horas.
3. Se a mesa está situada nun centro de traballo doutra localidade distinta á do centro de traballo do votante, ata un máximo de catro horas.
4. O persoal de cota e zona disporá do permiso correspondente, establecido nos parágrafos anteriores, fóra do horario de consulta, durante o período da xornada correspondente á asistencia domiciliaria.
Nos supostos 2º e 3º demandarase aos electores o xustificante da efectividade do voto, expedido polo presidente da mesa electoral en que exerza o seu dereito.
O persoal que teña unha xornada ou quenda de traballo, que na data da votación non coincida polo menos en catro horas co horario establecido para a apertura da mesa electoral na que lle corresponda votar, non terá dereito a permiso.
Santiago de Compostela, 23 de febreiro de 2007.
Antonio José Fernández Paniagua
Director xeral da División de Recursos Humanos
e Desenvolvemento Profesional